11. Formátovanie strany

Okraje


Veľkosť prázdneho miesta pozdĺž okrajov je vo Worde určená predovšetkým nastavením okrajov strany a okraja u chrbta. Okraj u chrbta je prázdne miesto naviac na väzbu dokumentu. 

Okraje môžu byť jednotné  v celom dokumente alebo rôzne pre rôzne strany. Je dobré okraje definovať hneď, keď začínate nový projekt a pred vytlačením ich ešte jemne doladiť.

Okraje a zarážky


Word zobrazuje okraje na pravítku ako hnedé oblasti.  Ľavá zarážka je znázornená na pravítku obdĺžnikom, pravá zarážka  trojuholníkom. Každý odsek na strane môže mať iné nastavenie zarážok. Každá strana má však jedno nastavenie okrajov. Zarážky sú pridané k okrajom.

Obmedzenie okrajov tlačiarňou


Mnohé tlačiarne nie sú schopné tlačiť až k úplnej hrane papiera, čo môže mať za následok orezanie textu.

Okraje závisia


Od voľby tlačiarne, papiera, orientácie strany a ďalších parametrov, ktoré sa nastavujú v okne Nastavenie strany.

Okno Nastavenie strany


Vyvoláte ho príkazom Nastavenie strany v ponuke Súbor. Má karty: Okraje, Veľkosť papiera, Zdroj papiera, Rozmiestnenie. 

Tlačidlo Predvolené uloží aktuálne nastavenia okna ako implicitné nastavenie Wordu, t.j. všetky nové dokumenty založené na aktuálnej šablóne budú mať  implicitné nastavenie.

Zmena okrajov


Sú tri spôsoby:

1. Karta Okraje v okne Nastavenie strany.

2. Ťahanie okrajov v Zobrazení strany.

3. Ťahanie okrajov v Ukážke pred tlačou.

Zmena okrajov na karte Okraje


Môžete zadať nové Okraje Hore, Dole, Vľavo, Vpravo, Na väzbu. Nastavenie Od hrany Hlavička určuje, ako ďaleko od hornej hrany papiera sa má tlačiť hlavička. Napr. 1 cm znamená, že vrchol hlavičky bude 1 cm od hornej hrany papiera.  Podobne  funguje Od hrany Päta.

V zozname Použiť na  vyberiete, či nastavenia sa majú použiť na celý dokument, od toho miesta ďalej, alebo na túto sekciu.

Zmena okrajov v Zobrazení strany


Word zobrazuje okraje na pravítku ako hnedé oblasti.  Keď ukážete na hranicu prechodu medzi hnedou a bielou časťou na pravítku, kurzor sa zmení na obojstrannú šípku s nápisom Ľavý resp. Pravý okraj. Ťahaním za túto šípku zmeníte okraj.

Zmena okrajov v Ukážke pred tlačou


Postup je  rovnaký ako v Zobrazení strany.

Špeciálne okraje

Okraj na väzbu


Je to ďalšia biela plocha pridaná k vnútornému okraju, ktorá vytvára miesto pre plochu papiera zasunutú do väzby knihy. V Ukážke pred tlačou  vidíte účinok okraja na väzbu, ale ho nemôžete nastavovať. Nastavuje sa na karte Okraje.

Zrkadlové okraje


Pokiaľ chcete mať rôzne šírky ľavých a pravých okrajov na párnych a nepárnych stranách tak, ako je to v knihách,  vyberte na karte Okraje voľbu Zrkadlové okraje.  Ľavý a pravý okraj sa zmení na Vonkajší a Vnútorný okraj a v ukážke vidíte dve symetrické strany. 

Keď chcete vidieť tento efekt v Ukážke pred tlačou, zobrazte viac strán. Všimnite si, že v knihách je obvyklé mať strany s párnym číslom vľavo a nepárnym číslom vpravo.

Vplyv hlavičky a päty na okraje


Hlavičky a päty sa tlačia v hornom a dolnom okraji. Word automaticky opraví horný a dolný okraj, pokiaľ je to potrebné. Napr., keď nastavíte horný okraj 2cm a potom vytvoríte hlavičku vysokú 3cm, Word automaticky začne vkladať text až pod hlavičku. Túto vlastnosť môžete zakázať zadaním zápornej veľkosti horného okraja.

Text v okrajoch


Do okrajov je možné umiestniť text aj obrázky. Napríklad v učebniciach Dejepisu sú nadpisy umiestnené do okrajov. Aj v školských zošitoch deti píšu do okraja, napr. dátum. To je možné aj vo Worde. Presuňte  ťahaním zarážku do okraja a text alebo obrázok bude nasledovať.

Koniec strany


Koniec strany je miesto, kde jedna strana končí a nová začína.

Automatický koniec strany

Na to, kde sa objaví koniec strany, má vplyv veľa faktorov: veľkosť papiera, nastavenie okrajov, formáty odsekov a ukončenie sekcie. 

Word automaticky vypočítava a zobrazuje koniec strany, keď pridávate alebo mažete informáciu. Tomu sa hovorí automatické stránkovanie. 

Prestránkovanie na popredí


Automatické stránkovanie  sa vykonáva  obvykle na pozadí. Word prestránkuje na popredí vždy, keď:

1. Požiadate o Tlač.

2. Prepnete sa do Ukážky pred tlačou.

3. Vytvárate Obsah alebo Register.

Ak, nechcete, aby Word prestránkovanie robil na pozadí, ale vždy na popredí, tak vypnite voľbu Prestránkovať na pozadí v okne Možnosti – Všeobecné.
Ručný koniec strany


Môžete vkladať aj svoje vlastné konce strán ručne, napr., keď chcete, aby nová kapitola začínala na novej strane. Presuňte kurzor na miesto, kde chcete vložiť koniec strany a zadajte príkaz Vložiť – Prerušenie – Zlom strany a OK.
Presun a zmazanie ručného konca strany


Použite rovnaký postup, ako keby koniec strany bol text.

Zviazanie položiek na strane


Niekedy chcete, aby niektoré susedné položky, ako riadky, odseky, alebo obrázky, boli spolu na jednej strane, teda zviazané.  To môžete zabezpečiť zapnutím volieb na karte Zlomy riadkov a strán v okne Odsek. Môžete použiť niektorý z nasledujúcich postupov.

Zviazanie riadkov


Použite, ak chcete zabrániť, aby riadky boli rozdelené zalomením strany. 

1. Vyberte riadky, ktoré chcete zviazať.

2. Zapnite voľbu Zviazať riadky dohromady.

Zviazanie odsekov


Použite, ak chcete zabrániť, aby odseky boli rozdelené zalomením strany.

1. Vyberte odseky, poprípade aj obrázky, ktoré chcete zviazať.

2. Zapnite voľbu Zviazať s nasledujúcim.

Zviazanie riadkov tabuľky


Postup je rovnaký, ako u zviazania odsekov, lebo každý riadok tabuľky je odsek.

Odsek na novej strane


Ak chcete, aby odsek začínal na novej strane, t.j. chcete umiestniť zlom strany pred odsekom, tak použite postup:

1. Vyberte odsek, ktorý chcete umiestniť na začiatku novej strany.

2. Vyberte voľbu Zlom strany pred odsekom.

Odstránenie zväzovania

1. Vyberte riadky, odseky alebo obrázky,  ktoré chcete rozviazať.

2. Odstráňte zaškrtnutia u nechcených volieb.

Kontrola osamotených riadkov


Môže sa stať, že z odseku na strane zostane jeden riadok. Osamotené riadky sa delia na:

1. Vdovy – ak na strane je iba prvý riadok odseku.

2. Siroty –  ak na strane je iba posledný riadok odseku.

Word automaticky odstraňuje vdovy a siroty, pokiaľ mu nepoviete inak. Ak túto funkciu nechcete, tak  vypnite  voľbu Kontrola osamotených riadkov 

